Imtella' Frar 23, 2021 Emma Coronel Aispuro ta' 31 sena, li hija mart il-baruni tad-droga Joaquin Guzmam, magħruf bħala El Chapo, ġiet arrestata fuq traffikar ta' droga fl-Istati Uniti. Aispuro, li għandha żewġ ulied flimkien ma' Guzman, ġiet arrestata f'Dulles International Airport, viċin Washington DC. Hija qed tkun akkużata li kkomplottat biex titraffika l-kokaina, il-metamphetamine, l-eroina u l-kannabis, kif ukoll li kkomplotat biex tħarrab lil żewġha minn ħabs fil-Messiku fl-2015. Huwa kien tħarrab mill-ħabs ta' sigurtà massima f'Altipano permezz ta' mina li tħaffret għal taħt il-ħabs minn proprjetà fil-viċin li xtraw uliedu apposta għal dan il-għan. Qed ikun allegat li hija ppruvat tħarrbu wkoll darb' oħra qabel ma' ġie estradit lejn l-Istati Uniti fl-2017. Guzman, li llum għandu 63 sena, kien imexxi l-kartell tad-droga ta' Sinaloa, li jingħad li kien l-ikbar fornitur tad-droga fl-Istati Uniti. Huwa qed jiskonta sentenza ta' għomru l-ħabs fi New York.